LV Eiropas Savienības Oficiālais Vēstnesis C 346/7

Paziņojums, ar ko groza paziņojumu par antisubsidēšanas procedūras sākšanu attiecībā uz Ķīnas Tautas Republikas izcelsmes velosipēdu importu (publicēts 2012. gada 27. aprīlī), un ar ko minēto procedūru attiecina uz šādu velosipēdu importu, kuri nosūtīti no Indonēzijas, Malaizijas, Šrilankas un Tunisijas

2012/C 346/07

Eiropas Komisija (“Komisija”) 2012. gada 27. aprīlī sāka antisubsidēšanas procedūru attiecībā uz Ķīnas Tautas Republikas (1) izcelsmes velosipēdiem (“paziņojums par antisubsidēšanas procedūras sākšanu”) saskaņā ar 10. pantu Padomes 2009. gada 11. jūnija Regulā (EK) Nr. 597/2009 par aizsardzību pret subsidētu importu no valstīm, kas nav Eiropas Kopienas dalībvalstis (2) (“antisubsidēšanas izmeklēšana”).

Komisija saskaņā ar 13. pantu Padomes 2009. gada 30. novembra Regulā (EK) Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis (3), 2012. gada 26. septembrī publicēja Komisijas 2012. gada 25. septembra Regulu (ES) Nr. 875/2012, ar ko sāk izmeklēšanu par antidempinga pasākumu, kuri ar Padomes Īstenošanas regulu (ES) Nr. 990/2011 noteikti Ķīnas Tautas Republikas izcelsmes velosipēdu importam, iespējamu apiešanu, nosūtot velosipēdus no Indonēzijas, Malaizijas, Šrilankas un Tunisijas, neatkarīgi no tā, vai tie ir vai nav deklarēti ar izcelsmi Indonēzijā, Malaizijā, Šrilankā un Tunisijā, un ar ko nosaka šā importa reģistrēšanu (4) (“izmeklēšana par antidempinga pasākumu apiešanu”).

Iepriekš minētā izmeklēšana par antidempinga pasākumu apiešanu un antisubsidēšanas izmeklēšana notiek par vienu un to pašu ražojumu, proti, velosipēdiem un citiem velosipēdiem (tostarp kravas trīsriteņiem, bet ne vienriteņiem), kuri nav motorizēti un kuru izcelsme ir Ķīnas Tautas Republikā, tādēļ antisubsidēšanas procedūras sākšanas paziņojuma joma būtu jāgroza ex officio, lai ņemtu vērā procedūras sākšanu par antidempinga pasākumu apiešanu. Tas cita starpā nepieciešams, lai antisubsidēšanas procedūrā cēloņsakarības izvērtējumam vajadzības gadījumā varētu ņemt vērā visu Ķīnas Tautas Republikas izcelsmes attiecīgā ražojuma importu, kas nosūtīts no Indonēzijas, Malaizijas, Šrilankas un Tunisijas.

Tālab paziņojumā par antisubsidēšanas procedūras sākšanu 5. punktā pēc otrās daļas iekļauj šādu daļu:

“Pēc tam, kad tika publicēta Komisijas 2012. gada 25. septembra Regula (ES) Nr. 875/2012, ar ko sāk izmeklēšanu par antidempinga pasākumu, kuri ar Padomes Īstenošanas regulu (ES) Nr. 990/2011 noteikti Ķīnas Tautas Republikas izcelsmes velosipēdu importam, iespējamu apiešanu, nosūtot velosipēdus no Indonēzijas, Malaizijas, Šrilankas un Tunisijas, neatkarīgi no tā, vai tie ir vai nav deklarēti ar izcelsmi Indonēzijā, Malaizijā, Šrilankā un Tunisijā, un ar ko nosaka šā importa reģistrēšanu (5), izmeklēšana var arī konstatēt, vai imports, ar ko, iespējams, tiek apieti pasākumi, ir Ķīnas Tautas Republikas izcelsmes izmeklējamā ražojuma imports, kas, iespējams, tiek subsidēts.

5.6. punktu labo par 5.7. punktu, un tā virsrakstu lasa šādi:

“5.7. Norādes rakstisku dokumentu iesniegšanai, atbilžu uz anketas jautājumiem un sarakstes nosūtīšanai. ”

Starp 5.5. punktu un 5.7. punktu iekļauj jaunu 5.6. punktu, un to lasa šādi:

“5.6. Informācija saistībā ar jautājumu, kas aplūkots 5. punkta trešajā daļā: Visām ieinteresētajām personām, kuras vēlas sniegt svarīgu informāciju par 5. punkta trešo daļu, tas jāizdara 37 dienas laikā no šā grozošā paziņojuma publicēšanas Eiropas Savienības Oficiālajā Vēstnesī, ja vien nav norādīts citādi.”

(1) OV C 122, 27.4.2012., 9. lpp.

(2) OV L 188, 18.7.2009., 93. lpp.

(3) OV L 258, 26.9.2012., 21. lpp.

(4) OV L 343, 22.12.2009., 51. lpp.

(5) OV L 258, 26.9.2012., 21. lpp.”